《奉寿少司寇枫潭先生六十》
明代·尹台

兰陵向接飞凫履，枫陛还传搏隼章。四海贤名归郑汲，诸生经术重韦匡。

行藏物外心同水，六十人间鬓未霜。看取卿垣新月丽，知悬华业照旂常。

作者简介：（1506—1579）明吉安府永新人，字崇基，号洞山先生。嘉靖十四年进士。授编修。迁国子司业，所奖拔多为名士。旋还任修撰，专理诰敕。忤仇鸾，几得罪，会鸾先被杀，乃已。严嵩欲结为姻好，拒之，遂有怨。出为南京祭酒，将行，劝嵩勿害杨继盛。历官为南京礼部尚书。留意理学，其学不傍门户，能密自体验。有《洞农堂集》。